Jalkapallon Euroopan-mestaruuskilpailut 2004

Jalkapallon Euroopan-mestaruuskilpailut 2004 järjestettiin Portugalissa 12. kesäkuuta – 4. heinäkuuta. Tämä oli ensimmäinen kerta kun jalkapallon arvoturnaus järjestettiin Portugalissa. Otteluita pelattiin kaikkiaan kymmenellä eri stadionilla kahdeksassa eri kaupungissa.
Lopputurnaukseen osallistui 16 joukkuetta. Arvokisojen ensikertalaisena Latvia oli selviytynyt ensimmäistä kertaa lopputurnaukseen ja Kreikka oli mukana vasta toista kertaa. Euroopan mestaruus oli eräs EM-historian suurimpia yllätyksiä kautta aikain. EM-turnauksen loppuottelussa kohtasivat yllättäjäjoukkue Kreikka sekä isäntämaa Portugali. Joukkueet olivat kohdanneet toisensa jo turnauksen avausottelussa, jonka Kreikka voitti maalein 2–1. Myös finaalissa Kreikka oli parempi; tällä kertaa tuloksella 1–0. Ottelun ainoan maalin teki kulmapotkun jälkitilanteesta kreikkalaishyökkääjä Angelos Charisteas.
Vuoden 2004 EM-kilpailut muistetaan ennen kaikkea yllättävistä tuloksistaan sekä ennakkosuosikkien pettymyksistä. Ennakkoon kohutut pelaajat eivät yltäneet lopputurnauksessa tasolleen, ja syyksi epäiltiin monessa tapauksessa pitkän pelikauden jälkeistä väsymystä. Sen sijaan monet nuoret ja vähemmän tunnetut pelaajat loistivat kisoissa. Jalkapallon suurmaat Espanja, Italia ja Saksa jäivät turnauksessa alkulohkoon, mutta pienemmät maat, Kreikan ohella Tshekki, Portugali ja Tanska, menestyivät odotettua paremmin.
EM-turnauksen arvokkaimmaksi pelaajaksi valittiin Kreikan kapteeni keskikenttäpelaaja Theodoros Zagorakis. Maalikuninkuuden voitti viidella maalilla Tšekin Milan Baros. Turnauksen muita näkyviä pelaajia olivat Portugalin Cristiano Ronaldo, Maniche ja Luis Figo, Kreikan Traianos Dellas ja Giourkas Seitaridis, Tšekin Pavel Nedved, Hollannin Ruud van Nistelrooij ja Arjen Robben, Ruotsin Henrik Larsson ja Zlatan Ibrahimovic, Tanskan Jon Dahl Tomasson, Ranskan Zinedine Zidane sekä Englannin Wayne Rooney. 
Karsinnat.
EM-karsinnat alkoivat jo syyskuussa 2002, ja ne kestivät marraskuuhun 2003 saakka. Mukana oli kaiken kaikkiaan 50 joukkuetta, jotka jaettiin kymmeneen karsintalohkoon. Jokainen joukkue pelasi lohkon muita joukkueita vastaan kahdesti, kerran koti- ja kerran vieraskentällä. Kunkin lohkon voittaja eteni suoraan lopputurnaukseen, ja lohkojen toiseksi sijoittuneet karsivat kisapaikasta kaksiosaisissa ottelusarjoissa, joista viisi voittajaa pääsivät lopputurnaukseen. Isäntämaa Portugali pääsi suoraan kisoihin, joten se ei osallistunut karsintoihin. Karsintojen suurimpiin yllätyksiin lukeutui vuoden 2002 MM-kisojen pronssijoukkue Turkin putoaminen kisoista. Turkki hävisi jatkokarsinnoissa Latvialle, jonka selviytyminen EM-kisoihin oli yllätys. Myös muun muassa Irlanti, Romania ja Belgia jäivät kisojen ulkopuolelle.
Alkulohkot.
Lohko A.
Lohko A:n ennakkosuosikkeihin kuuluivat Espanja sekä toisesta jatkopaikasta kamppaileva isäntämaa Portugali. Kreikka aiheutti kuitenkin heti kisojen avausottelussa yllätyksen voittamalla isäntämaan maalein 2–1 Giorgios Karagouniksen ja Angelo Basinasin maaleilla. Kreikan yllätykset jatkuivat myös seuraavassa ottelussa joukkueen yltäessä 1–-1 tasapeliin Espanjaa vastaan. 
Ennakkosuosikki Espanja voitti avausottelussaan heikon Venäjän 1–0. Espanja jäi kuitenkin seuraavassa ottelussa vahvasta avauspuoliajasta huolimatta tasapeliin Kreikkaa vastaan, mikä osoittautui merkitseväksi jatkopaikan kannalta. 
Portugalin valmentaja Luis Felipe Scolarin teki epäonnistuneen avausottelun jälkeen muutoksia kokoonpanoon, ja joukkue voittikin toisella ottelukierroksella Venäjän 2–0. Edetäkseen pudotuspeleihin Portugali tarvitsi silti edelleen lohkon päätösottelussa voiton Espanjasta. Jatkomahdollisuutensa jo menettänyt Venäjä voitti Kreikan viimeisessä ottelussa 2–1. Nuno Gomesin maali toisella puoliajalla vei isäntämaan jatkoon, ja Espanja karsiutui jatkosta jäätyään lohkossa maalierolla kolmanneksi Kreikan taakse.
Lohko B.
 
B-lohkon ennakkosuosikit Ranska ja Englanti selvittivät tiensä alkulohkosta varmasti pudotuspeleihin. Haastajina lähtökohtaisesti olleiden Sveitsin ja Kroatian mahdollisuudet heikkenivät jo heti kisojen alussa keskinäisen ottelun maalittomaan tasapeliin. 
Lohkon kärkikamppailussa Englanti oli pitkään johdossa Frank Lampardin maalilla, mutta Zinedine Zidanen lisäajalla tekemät kaksi erikoistilannemaalia toivat Ranskalle 2–1 voiton. Seuraavissa otteluissa Englanti voitti ilman suurempia vaikeuksia sekä Sveitsin että Kroatian. Wayne Rooney teki molemmissa otteluissa kaksi maalia. 
Ranska ei yltänyt pelillisesti aivan odotetulle tasolle, vaikka joukkue ottikin lohkovoiton.
Lohko C.
Lohko C ennakkosuosikki Italia oli samalla eräs turnauksen suurimmista suosikeista. Ruotsin ja Tanskan uskottiin etukäteisarvioiden mukaan taistelevan lohkon toisesta jatkopaikasta. Italia alitti kuitenkin odotukset, sillä joukkue joutui kahdessa ensimmäisessä ottelussaan tyytymään tasapeliin molempia Pohjoismaita vastaan, eikä viimeisen kierroksen voitto Bulgariasta riittänyt jatkopaikkaan. Ruotsi ja Tanska olivat tehneet omissa otteluissaan enemmän maaleja, mikä toi niille jatkopaikan yhteismaalisäännön perusteella.
Italia pelasi avausottelussaan maalittoman tasapelin Tanskaa vastaan. Ottelun jälkeen joukkueen suurin tähti Francesco Totti sai kolmen ottelun pelikiellon kameran osoitettua hänen sylkeneen Tanskan Christian Poulsenia ottelun aikana. Ruotsi nousi turnauksen arvioinnissa erääksi suosikeista kukistamalla Bulgarian avausottelussaan peräti 5–0. Henrik Larsson teki ottelun kaksi maalia ja Zlatan Ibrahimovic yhden.
Tanska avasi maalitilinsä toisessa ottelussaan voitettuaan Bulgarian 2–0. Italia aloitti vahvasti oman ottelunsa Ruotsia vastaan, ja Antonio Cassano veikin joukkueensa johtoon 37. minuutilla. Ottelun lopussa Italia kuitenkin vetäytyi puolustukseen, ja Ruotsi onnistui lopulta takaa-ajossaan, kun Zlatan Ibrahimovic tasoitti kantapääpotkulla 85.minuutilla. Voiton menettäminen osoittautui Italialle kalliiksi, sillä sen jatkomahdollisuudet eivät olleet enää omissa käsissä.
Ennen viimeistä kierrosta oli selvää, että Ruotsin ja Tanskan suurimaalinen tasapeli keskinäisessä ottelussa veisi molemmat Pohjoismaat varmasti jatkoon. Ottelu päättyikin odotettuihin lukemiin 2-2. Italia voitti samanaikaisesti Bulgarian 2–1, mutta karsiutui keskinäisissä otteluissa tehtyjen maalien perusteella.
Lohko D.
Etukäteen "kuolemanlohkoksi", jossa pelasivat Tšekki, Hollanti, Saksa ja arvokisojen ensikertalainen Latvia. Tšekki voitti kaikki alkulohkon ottelussa ja selvisi turnauksen ainoana joukkueena puhtaalla pelillä jatkoon.
Hollannin ja Tšekin välinen ottelu oli EM-kisojen hienoimpia. Hollanti siirtyi nopeasti 2–0 johtoon, mutta Tšekki nousi tasoihin ja teki voittomaalin aivan ottelun lopussa. 
Loppuottelu.
4. heinäkuuta 2004
Parhaat maalintekijät.
5 maalia:
4 maalia:
3 maalia: